KOMMISSIONENS FORORDNING (EF) Nr. 1002/98 af 13. maj 1998 om indførelse af en midlertidig antidumpingtold på importen af ubearbejdet, ulegeret magnesium med oprindelse i Folkerepublikken Kina

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (1), senest ændret ved forordning (EF) nr. 905/98 (2), særlig artikel 7,

efter høring af Det Rådgivende Udvalg, og

ud fra følgende betragtninger:

A. PROCEDURE

(1) Den 7. juli 1997 indgav Comité de Liaison des Industries de Ferro-Alliages (Euro-Alliages) på vegne af den eneste kendte producent i Fællesskabet af den pågældende vare, Pechiney Electrometallurgie, France (PEM), en klage vedrørende importen af ubearbejdet, ulegeret magnesium med oprindelse i Folkerepublikken Kina. Klagen indeholdt beviser for, at der fandt dumping sted af den pågældende vare med oprindelse i Folkerepublikken Kina og for, at der forvoldtes væsentlig skade som følge heraf.

(2) Kommissionen fastslog efter konsultationer, at der forelå tilstrækkelige beviser til at begrunde, at der indledtes en procedure, og den offentliggjorde derfor en meddelelse i De Europæiske Fællesskabers Tidende (3) om indledning af en undersøgelse (i det følgende benævnt »indledningsmeddelelsen«).

(3) Kommissionen underrettede officielt de producenter, eksportører og importører, som den vidste var berørt af sagen, samt repræsentanterne for eksportlandet og klageren om indledningen af undersøgelsen, og den gav de direkte berørte parter lejlighed til at tilkendegive deres synspunkter skriftligt og til at anmode om at blive hørt.

(4) Kommissionen sendte spørgeskemaer til de parter, som den vidste var berørt af sagen, og til parter, der gav sig til kende inden for den frist, der var fastsat i indledningsmeddelelsen. Den modtog besvarelser af disse spørgeskemaer fra den eneste producent i Fællesskabet, fra ti kinesiske eksportører, tre uafhængige importører i Fællesskabet og en uafhængig forhandler i Schweiz. Endvidere besvarede seks brugere og en brugersammenslutning i Fællesskabet Kommissionens spørgeskema og indgav oplysninger, som var tilstrækkeligt fyldestgørende til, at de kunne anvendes som grundlag for fastlæggelse af Fællesskabets interesser.

(5) Kommissionen indhentede og efterprøvede alle de oplysninger, som den anså for nødvendige for at træffe foreløbig afgørelse, og den aflagde kontrolbesøg hos følgende selskaber:

- Producent i Fællesskabet:

- Pechiney Electrometallurgie, Frankrig

- Producent i referenceland:

- Norsk Hydro ASA, Hydro Magnesium Norge, Porsgrunn, Norge

og salgskoordineringsselskabet,

- Hydro Magnesium Marketing SA, Belgien

- Importører i Fællesskabet:

- Ayrton and Partners Ltd, Det Forenede Kongerige

- EHC Egger Consulting und Handelsgesellschaft GmbH, Tyskland

- NV Specialty Metals SA, Belgien.

Selv om Kommissionen ikke aflagde kontrolbesøg hos nævnte forhandler, Ferrolegeringar AG, Schweiz, benyttedes oplysninger fra besvarelsen af spørgeskemaet (i forbindelse med besvarelserne fra de tre importører i Fællesskabet), fordi disse oplysninger ansås for pålidelige.

(6) Dumpingundersøgelsen omfattede perioden fra den 1. juli 1996 til den 30. juni 1997 (i det følgende benævnt »undersøgelsesperioden«). Undersøgelsen af spørgsmålet om den forvoldte skade omfattede perioden fra 1993 til udgangen af undersøgelsesperioden.

(7) Nærværende procedure følger efter en tidligere antidumpingprocedure vedrørende samme vare med oprindelse i Rusland, Ukraine og Kasakhstan, som resulterede i, at der indførtes antidumpingforanstaltninger i form af en variabel antidumpingtold på importen fra Rusland og Ukraine med undtagelse af visse samarbejdsvillige selskaber i disse lande, som afgav tilsagn, der blev godtaget. Hvad angår importen fra Kasakhstan (4), afsluttedes proceduren uden vedtagelse af beskyttelsesforanstaltninger.

B. DEN PÅGÆLDENDE VARE OG SAMME VARE

1. Den pågældende vare

(8) Den vare, der er omfattet af klagen, er ubearbejdet, ulegeret magnesium. Ubearbejdet magnesium forekommer enten som ren, dvs. ulegeret, magnesium, der indeholder mindre mængder af urenheder, eller som legeret magnesium, der er tilsat legeringselementer såsom aluminium og zink. Denne procedure omfatter alene ubearbejdet, ulegeret magnesium.

(9) Magnesium fremstilles ved processer, der kan opdeles i to hovedtyper, nemlig de termiske processer og de elektrolytiske processer.

I begge disse processer kan der anvendes mange forskellige råmaterialer, fordi der er naturlige magnesiumforekomster i flere forskellige forbindelser, f.eks. dolomit, carnalit og havvand.

(10) Ubearbejdet, ulegeret magnesium sælges almindeligvis i ingots. Vægten af disse ingots kan svinge fra et par hundrede gram til flere hundrede kilogram. Ubearbejdet, ulegeret magnesium har hovedsagelig følgende anvendelsesformål:

- fremstilling af aluminiumslegeringer

- afsvovling af stål

- jernnodulering

- kemiske anvendelsesformål, f.eks. fremstilling af titanium

- andre, f.eks. anodefremstilling samt farmaceutiske og militære anvendelsesformål.

(11) Ubearbejdet, ulegeret magnesium i alle former og fremstillet ved forskellige processer udviser kun mindre forskelle i henseende til indholdet af urenheder og udseende; hvad angår endeligt anvendelsesformål kan de forskellige former i vid udstrækning erstatte hinanden, og de forskellige typer af ubearbejdet, ulegeret magnesium konkurrerer således indbyrdes.

Det konkluderedes derfor, at alle typer af ubearbejdet, ulegeret magnesium er en og samme vare med henblik på denne procedure.

2. Samme vare

(12) I løbet af undersøgelsen konstateredes det, at ubearbejdet, ulegeret magnesium med oprindelse i Folkerepublikken Kina, som solgtes til eksport til Det Europæiske Fællesskab, ubearbejdet, ulegeret magnesium, der fremstilledes og solgtes af EF-producenten på EF-markedet og ubearbejdet, ulegeret magnesium, som fremstilledes og solgtes i referencelandet Norge, er identiske varer i overensstemmelse med definitionen i artikel 1, stk. 4, i forordning (EF) nr. 384/96 (i det følgende benævnt »grundforordningen«), eftersom de grundlæggende fysiske og tekniske egenskaber og anvendelsesformål i alle disse tilfælde er de samme eller ligger tæt op ad hinanden.

(13) Den pågældende vare tariferes i øjeblikket i KN-kode 8104 11 00 og ex 8104 19 00. KN-kode 8104 11 00 omfatter således ubearbejdet, ulegeret magnesium med et indhold af magnesium på mindst 99,8 vægtprocent, medens KN-kode 8104 19 00 omfatter andet ubearbejdet, ulegeret magnesium samt ubearbejdet, legeret magnesium.

De kinesiske eksportører gjorde gældende, at eftersom en ubetydelig del af det pågældende ubearbejdede, ulegerede magnesium (i det følgende benævnt »magnesium«) importeres under KN-kode 8104 19 00, bør denne kode ikke være omfattet af undersøgelsen. Det fremgår, at ingen import fra Folkerepublikken Kina hidrørende fra de samarbejdsvillige eksportører fandt sted under nævnte KN-kode (og intet at det norske salg på hjemmemarkedet ville være faldet ind under denne kode), men hvis den ikke indgår i undersøgelsen, vil det kunne tilskynde til omgåelse af eventuelle foranstaltninger gennem en forøgelse af eksporten til Fællesskabet af den pågældende vare henhørende under denne KN-kode, og Kommissionen finder det derfor ikke hensigtsmæssigt at udelukke denne kode.

C. DUMPING

1. Normale værdi

a) Referenceland

(14) Da Folkerepublikken Kina ikke anses for at være et land med markedsøkonomi, måtte den normale værdi i overensstemmelse med artikel 2, stk. 7, i grundforordningen fastsættes på grundlag af situationen i et referenceland med markedsøkonomi.

Klageren havde foreslået Norge som referenceland, idet han gjorde gældende, at dette land var et velegnet valg. Norge benyttedes også som referenceland i den tidligere procedure vedrørende importen af samme vare med oprindelse i Rusland, Ukraine og Kasakhstan.

De samarbejdsvillige kinesiske eksportører fremsatte bemærkninger til valget af Norge som referenceland. De foreslog ikke noget alternativt tredjeland med markedsøkonomi (og det gjorde andre interesserede parter heller ikke), men de gjorde gældende, at de norske priser på hjemmemarkedet ikke på en retfærdig måde kunne sammenlignes med de kinesiske eksportpriser, da den norske økonomi befandt sig på et betydeligt højere udviklingstrin end Folkerepublikken Kinas, og den eneste producent i Norge var verdens største, medens de kinesiske producenter for det meste var små selskaber.

Over for dette argument skal anføres, at det forhold, at verdens største producent af den pågældende vare driver sin virksomhed på en moderne, effektiv og omkostningsbevidst måde, som det ifølge det foreliggende er tilfældet, anses for at være langt mere relevant for fastsættelsen af den normale værdi i denne undersøgelse end den norske økonomis generelle komparative udviklingsniveau. Det følger heraf, at valget af Norge som referenceland derfor ikke kan anses for urimeligt.

(15) De kinesiske eksportører gjorde endvidere gældende, at den produktionsmetode, som den norske producent benyttede, dvs. den elektrolytiske metode, var forskellige fra den termiske metode, som fortrinsvis benyttedes af de kinesiske producenter, dvs. den såkaldte »Pidgeon«-metode, og det ville derfor ikke være muligt at foretage en rimelig sammenligning med henblik på at beregne dumpingsmargenen.

Med hensyn til spørgsmålet om den forskellige teknologi skal anføres, at den norske producent har en yderst effektiv produktionsproces, som er et resultat af løbende forskning og investeringer. Dette førte til den konklusion, at det er usandsynligt, at de kinesiske producenters produktionsmetode er mere effektiv end den norske producents, og at priser og omkostninger i Norge følgelig ville blive oppustet ved den produktionsproces, der benyttes af den norske producent. Det konkluderedes derfor foreløbigt, at de kinesiske producenter ikke havde nogen komparativ fordel sammenholdt med den norske producent i henseende til den benyttede produktionsteknologi, og der indrømmedes derfor ikke nogen justering for dette forhold.

(16) I sin beslutning om at anvende Norge som referenceland tog Kommissionen også hensyn til følgende:

- samme vare fremstilles og sælges på det norske hjemmemarked i repræsentative mængder sammenholdt med de mængder af den pågældende vare, der eksporteredes fra Kina til Fællesskabet

- der importeres betydelige mængder af ubearbejdet, ulegeret magnesium til Norge fra tredjelande, således at der er konkurrence på dette marked

- der foreligger ingen importrestriktioner for den pågældende vare i Norge, som ville kunne fordreje konkurrencen

- den norske producent har en meget effektiv produktionsproces og har gennem årene løbende investeret i denne proces

- den norske producent har meget let adgang til de vigtigste råmaterialer (dolomit og havvand), der anvendes i produktionsprocessen. Produktionsanlægget er placeret ved havet og åbner dermed mulighed for ubegrænset adgang til havvand og letter modtagelsen af råmaterialer og distributionen af færdigvarer. Dolomit indkøbes også i Norge

- der er lokalt adgang til billige el-forsyninger.

På baggrund af ovenstående betragtninger fandt Kommissionen, at det var rimeligt at anvende Norge som referenceland med henblik på at fastsætte den normale værdi for magnesium, der importeres fra Folkerepublikken Kina.

b) Fastsættelse af den normale værdi

(17) Kommissionen konstaterede, at den pågældende vare i ingots af forskellig renhed og størrelse kunne erstatte hinanden til de samme anvendelsesformål. Dette forhold bekræftedes også ved en overlapning af priserne. Under disse omstændigheder fastsattes der en enkelt normal værdi for alle kategorier, dvs. renheder og størrelser.

(18) Den norske producent solgte i undersøgelsesperioden samme vare i tilstrækkelige mængder, idet dette salg tegnede sig for betydeligt mere end 5 % af den mængde af den pågældende vare med oprindelse i Folkerepublikken Kina, som solgtes til eksport til Fællesskabet.

(19) Kommissionen undersøgte endvidere, om hjemmemarkedssalget af samme vare kunne anses for at finde sted i normal handel i prismæssig henseende, dvs. at der ikke solgtes med tab.

Med henblik herpå sammenlignedes de samlede enhedsomkostninger for hjemmemarkedssalget i undersøgelsesperioden med prisen for hver salgstransaktion på hjemmemarkedet i denne periode. Det konstateredes, at mere end 80 % af hjemmemarkedssalget havde været fortjenstgivende.

Den normale værdi fastsattes derfor som den vejede gennemsnitlige salgspris på hjemmemarkedet for alle transaktioner til uafhængige kunder, som fastsat for den eneste norske producent, Hydro Magnesium Norge.

2. Eksportpris

(20) Otte af de ti kinesiske eksportører, som besvarede Kommissionens spørgeskema, havde eksportsalg til Fællesskabet udelukkende til uafhængige kunder. For disse eksportører fastsattes eksportpriserne i overensstemmelse med artikel 2, stk. 8, i grundforordningen på grundlag af de priser, der faktisk var betalt eller skulle betales for den pågældende vare, når den solgtes til eksport fra Folkerepublikken Kina til Fællesskabet.

(21) De to andre kinesiske eksportører solgte til med dem forbundne salgsselskaber i Fællesskabet og undlod ved besvarelsen af spørgeskemaerne at meddele de nødvendige oplysninger om salget af den pågældende vare fra deres salgsselskaber til uafhængige kunder på EF-markedet. Den ene af de to eksportører havde intet eksportsalg direkte til uafhængige kunder i Fællesskabet, medens den anden solgte både til afhængige og uafhængige kunder i Fællesskabet.

For sidstnævnte eksportør besluttedes det at tage hensyn til de priser, der var angivet i besvarelsen af spørgeskemaet vedrørende salg til uafhængige kunder i Fællesskabet. Hvad derimod angår de to eksportørers salg til Fællesskabet via deres salgsselskaber beregnedes eksportprisen på samme grundlag, som var benyttet for alle andre ikke-samarbejdsvillige selskaber, jf. nedenfor, dvs. på grundlag af de foreliggende faktiske oplysninger i overensstemmelse med artikel 18 i grundforordningen.

(22) De detaljerede oplysninger om solgte mængder til uafhængige kunder i Fællesskabet, som Kommissionen modtog fra de kinesiske eksportører, der besvarede dens spørgeskema, omfattede 60 % af den samlede import til Fællesskabet fra Folkerepublikken Kina i henhold til opgørelserne i Eurostat for den pågældende vare i undersøgelsesperioden. Eksportprisen for den øvrige import fra ikke-samarbejdsvillige eksportører måtte i overensstemmelse med artikel 18 i grundforordningen fastsættes på grundlag af de foreliggende faktiske oplysninger. Da der i høj grad var tale om manglende samarbejdsvilje og for at hindre, at de pågældende parter drog fordel af deres manglende samarbejdsvilje, anså Kommissionen det for rimeligt at fastslå, at den laveste vejede gennemsnitlige eksportpris, der var fastlagt for en samarbejdsvillig kinesisk eksportør med et repræsentativt eksportsalg, var den eksportpris, der skulle anvendes for det øvrige salg fra ikke-samarbejdsvillige eksportører.

3. Sammenligning

(23) Kommissionen sammenlignede den normale værdi og eksportpriserne beregnet fob den kinesiske/norske grænse og i samme handelsled.

For at sikre en rimelig sammenligning mellem den normale værdi og eksportpriserne blev der i fornødent omfang foretaget justeringer for forskelle, der påvirkede prisernes sammenlignelighed. Der blev således i overensstemmelse med artikel 2, stk. 10, i grundforordningen foretaget justeringer med hensyn til transport-, forsikrings-, håndterings- og lasteomkostninger og dermed forbundne omkostninger samt kreditomkostninger og handelsled.

(24) De kinesiske eksportører krævede justeringer for fysiske forskelle og kvalitetsforskelle mellem kinesisk og norsk magnesium. De gjorde gældende, at der ikke kan fæstes lid til kvaliteten af den kinesiske vare (dvs. den er i højere grad udsat for oxidering, muligvis som følge af at den udsættes for vand under søtransporten), og den kinesiske vare opfattes derfor af brugerne som en ringere vare. Eksportørerne fremlagde imidlertid ingen dokumentation, som kunne gøre det muligt at kvantificere de påståede forskelle, og der indrømmedes derfor ikke nogen justering som led i den foreliggende foreløbige undersøgelse.

4. Dumpingmargen

(25) Af sammenligningen mellem den vejede gennemsnitlige normale værdi og den vejede gennemsnitlige eksportpris som fastsat ovenfor fremgik det, at der fandt dumping sted, og at dumpingmargenen er lig med forskellen mellem den normale værdi og eksportprisen. Den vejede gennemsnitlige dumpingmargen for alle kinesiske eksportører udgør 40,6 %, beregnet i procent af eksportprisen, frit Fællesskabets grænse.

D. SKADE

1. Indledning

(26) Nedenstående oplysninger om EF-erhvervsgrenen er af hensyn til fortroligheden udtrykt som indekstal, eftersom de vedrører en enkelt producent i Fællesskabet.

(27) Kommissionen har undersøgt perioden fra 1993 til undersøgelsesperioden, men har koncentreret sig om perioden fra 1995 til udgangen af undersøgelsesperioden i analysen af spørgsmålet om den forvoldte skade, idet importen af magnesium fra Folkerepublikken Kina udgjorde mindre end 1 % af forbruget i Fællesskabet opgjort i både mængde og værdi i 1993 og 1994.

(28) Som grundlag for undersøgelsen af skaden benyttedes importdata fra Eurostat (sammen med eksportdata indgivet af eksportørerne), medens oplysningerne om EF-erhvervsgrenen hidrørte fra de efterprøvede besvarelser af spørgeskemaet.

2. EF-markedet

a) Forbrug

(29) Det samlede forbrug i Fællesskabet beregnedes på grundlag af den samlede import af den pågældende vare til Fællesskabet (Eurostats importstatistikker) plus EF-erhvervsgrenens samlede efterprøvede salg på EF-markedet.

Sættes 1993 til 100, udviklede forbruget i Fællesskabet sig udtrykt i mængde til 162 i 1994, 166 i 1995, 150 i 1996 og 173 i undersøgelsesperioden, dvs. en stigning på 73 % i hele den betragtede periode.

b) Faktorer med tilknytning til dumpingimporten

i) Dumpingimportens omfang

(30) I løbet af den betragtede periode, dvs. fra 1993 til undersøgelsesperioden, steg den kinesiske eksport betydeligt.

I 1993 udgjorde den kinesiske eksport til Fællesskabet 205 tons. Mellem 1995 og 1996 steg den med over 300 %, og mellem 1996 og undersøgelsesperioden steg den med yderligere 170 % og nåede dermed op på 15 534 tons.

ii) Dumpingimportens markedsandel

(31) Markedsandelen for importen fra Folkerepublikken Kina (i mængde) steg i hele perioden, nemlig fra 0,5 % i 1993 og 1994 til 4,2 % i 1995 og 22,8 % i undersøgelsesperioden. Med denne udvikling blev Folkerepublikken Kina den næststørste leverandør på EF-markedet.

iii) Priserne på dumpingvarerne

(32) Fra 1993 til 1995 steg importpriserne med 24 %, hovedsagelig som følge af en generel stigning i efterspørgslen i denne periode. Mellem 1995 og undersøgelsesperioden (dvs. hvor importen fra Folkerepublikken Kina steg betydeligt) faldt importpriserne imidlertid betydeligt, nemlig med 31,5 % og nåede ned på et niveau, der var lavere end i 1993.

c) Prisunderbud på dumpingimporten

(33) Af en sammenligning mellem EF-erhvervsgrenens salgspriser og de kinesiske eksportørers salgspriser på EF-markedet i undersøgelsesperioden fremgik det, at der beregnet som et vejet gennemsnit var tale om prisunderbud på 45,5 %. Sammenligningen fandt sted i samme handelsled. Eftersom de kinesiske eksportører solgte til forhandlere, som solgte varerne videre til den endelige bruger, medens EF-erhvervsgrenen solgte direkte til den endelige bruger, justeredes EF-erhvervsgrenens salgspriser, idet der blev foretaget fradrag af transportomkostninger og visse salgsomkostninger, således at prisen blev sammenlignelig med cif-importprisen.

3. EF-erhvervsgrenens situation

a) Indledning

(34) Det skal erindres, at i den tidligere antidumpingprocedure vedrørende importen af samme vare med oprindelse i Rusland, Ukraine og Kasakhstan blev det fastslået, at der påførtes EF-erhvervsgrenen væsentlig skade som følge af dumpingimporten fra to af disse lande.

Det skal også anføres, at priserne på magnesium generelt steg på EF-markedet i 1995 på grund af øget efterspørgsel. Dette førte til en kortvarig bedring i EF-erhvervsgrenens resultater i dette år, som det fremgik af stigningen i erhvervsgrenens salg og priser mellem 1994 og 1995. Denne forbedring efterfulgtes af nedenfor beskrevne forværring af situationen trods indførelsen af antidumpingforanstaltninger mod importen af magnesium med oprindelse i Rusland og Ukraine.

b) Produktion, produktionskapacitet og kapacitetsudnyttelse

(35) I perioden fra 1995 til undersøgelsesperioden faldt produktionen med 5 %, medens produktionskapaciteten var uændret. EF-erhvervsgrenens kapacitetsudnyttelsesgrad faldt derfor fra 85 til 81 % i denne periode.

c) Salg, værdi og priser

(36) EF-erhvervsgrenens salg på EF-markedet i perioden fra 1995 til undersøgelsesperioden faldt i mængde med 28 % og i værdi med 36 %.

Den gennemsnitlige salgspris på EF-erhvervsgrenens salg af magnesium på EF-markedet mellem 1995 og undersøgelsesperioden faldt med 11 %.

d) Markedsandel

(37) EF-erhvervsgrenen andel af EF-markedet målt i mængde faldt fra 15,5 % i 1995 til 10,7 % i undersøgelsesperioden, dvs. med 31 %. De tilsvarende tal for værdien var henholdsvis 18,4 % og 12,7 %.

e) Rentabilitet

(38) Efter tab i 1993 og 1994 blev rentabiliteten defineret som overskudsgrad igen positiv i 1995 som følge af en stigning i efterspørgslen på EF-markedet. Rentabiliteten forringedes imidlertid betydeligt mellem 1995 og undersøgelsesperioden (udtrykt som indekstal med 1995 = 100 var 1996 = 110 og undersøgelsesperioden = 35). Denne nedgang kunne hovedsagelig tilskrives den betydelige nedgang i salget, både målt i mængde og værdi, som er omhandlet i betragtning 36.

f) Beskæftigelse

(39) Mellem 1995 og undersøgelsesperioden faldt beskæftigelsen i EF-erhvervsgrenen med 9 %. Eftersom den pågældende vare tegner sig for størstedelen af produktionen på EF-producentens eneste magnesiumfabrik, vil hele fabrikkens fortsatte beståen være bragt i fare, hvis de skadelige virkninger ikke afhjælpes.

4. Konklusion vedrørende skade

(40) Det fremgår af ovenstående undersøgelsesresultater, at den pågældende erhvervsgren i Fællesskabet har lidt væsentlig skade mellem 1995 og undersøgelsesperioden i form af en nedgang i salg, både målt i mængde og værdi, markedsandel, rentabilitet og beskæftigelse.

E. ÅRSAGEN TIL SKADE

(41) Kommissionen undersøgte, om den skade, som EF-erhvervsgrenen har lidt, var forårsaget af dumpingimporten fra Folkerepublikken Kina, og om andre faktorer havde forårsaget skade eller bidraget hertil, idet den dermed ville sikre, at skade, der skyldtes andre faktorer, ikke tilskrives den pågældende dumpingimport.

Det er i den forbindelse allerede som led i den tidligere antidumpingprocedure vedrørende magnesium med oprindelse i bl.a. Rusland og Ukraine fastslået, at EF-markedet for den pågældende vare er prisfølsomt og gennemsigtigt, og som følge heraf har den blotte mulighed for lavprisimport umiddelbart indvirkning på situationen på EF-markedet generelt. Der er i løbet af den foreliggende procedure ikke modtaget oplysninger, der er i modstrid med denne konklusion.

1. Dumpingimportens virkninger

(42) Efter at der indførtes antidumpingforanstaltninger mod importen af magnesium fra Rusland og Ukraine (dvs. fra den 20. december 1995) faldt importen fra disse to lande fra 17 700 tons i 1995 til 8 969 tons i undersøgelsesperioden (altså en nedgang på 8 731 tons eller 49 %). Nedgangen i importen fra Rusland og Ukraine er imidlertid blevet mere end opvejet af importen fra Folkerepublikken Kina, som i samme periode steg fra 2 753 tons til 15 534 tons, altså en stigning på 12 781 tons eller 464 %. De pågældende importerede varer solgtes til langt lavere priser end den gældende gennemsnitspris på EF-markedet og var betydeligt lavere end EF-erhvervsgrenens priser på et tidspunkt, hvor denne erhvervsgren kunne have forventet at drage fordel af virkningerne af antidumpingforanstaltningerne på et marked i vækst. Det er indlysende, at det under disse omstændigheder ikke var muligt at hæve priserne.

Priserne cif Fællesskabets grænse på de kinesiske importvarer faldt således med 31,5 % mellem 1995 og undersøgelsesperioden. Af alle betydelige sælgere af magnesium på EF-markedet var de kinesiske eksportørers priser de laveste, og de lå 17 % under de gennemsnitlige importpriser og var 19 % lavere end gennemsnittet af alle priser på EF-markedet.

(43) Det fremgår klart, at forværringen af EF-erhvervsgrenens situation faldt sammen med væksten i importen til dumpingpriser fra Kina. Efter en kortvarig bedring i 1995 forværredes EF-erhvervsgrenens situation betydeligt indtil undersøgelsesperioden; dumpingimporten fra Folkerepublikken Kina voksede mellem 1995 og undersøgelsesperioden i et omfang, der kun kan betegnes som bemærkelsesværdigt.

2. Import fra andre lande

(44) Importen til Fællesskabet med oprindelse i bl.a. Norge, USA og Canada undersøgtes nærmere for at fastslå, om, og i hvilket omfang, den havde forvoldt EF-erhvervsgrenen skade.

a) Norge

(45) Som førende på markedet i Fællesskabet i den betragtede periode har importen fra Norge haft stærk indvirkning på markedet. Den norske producent øgede sin eksport, markedsandel og andel af den samlede import til Fællesskabet mellem 1995 og undersøgelsesperioden, hvor Norges andel af EF-markedet nåede op på 31,3 %. Mellem 1995 og undersøgelsesperioden har de norske eksportpriser imidlertid ligget betydeligt over de gennemsnitlige import- og markedspriser i Fællesskabet.

b) USA og Canada

(46) Fra 1995 til undersøgelsesperioden faldt den samlede import fra disse to lande fra 12 533 tons til 9 932 tons. I samme periode steg importpriserne på den amerikanske vare med 7 %, medens importpriserne på den canadiske vare var den højeste blandt alle de lande, der eksporterede til Fællesskabet, nemlig 22 % højere end den gennemsnitlige importpris.

c) Rusland og Ukraine

(47) Efter indførelsen af antidumpingforanstaltninger på importen af magnesium fra Rusland og Ukraine faldt importen fra disse lande med 49 % målt i mængde og med 55 % målt i værdi. Den samlede markedsandel beregnet på grundlag af mængden faldt også, nemlig fra 17,2 % i 1995 til 13,2 % i undersøgelsesperioden. Den vejede gennemsnitlige importpris for disse lande var i undersøgelsesperioden 14,5 % højere end den gennemsnitlige importpris for den pågældende vare fra Folkerepublikken Kina.

3. Konklusion om årsagssammenhæng

(48) I betragtning af, at magnesium er en homogen vare af råvaretypen, som sælges på et meget gennemsigtigt og prisfølsomt marked, fastslår Kommissionen, at importeret magnesium med oprindelse i Folkerepublikken Kina har haft en betydelig negativ indvirkning på EF-markedet, og dermed på den eneste EF-producents situation.

EF-erhvervsgrenen kunne ikke udnytte de fordele, der fulgte af indførelsen af antidumpingforanstaltninger på importen fra Rusland og Ukraine, da disse mere end opvejedes af en stigning i importen fra Folkerepublikken Kina til dumpingpriser. Importen fra Folkerepublikken Kina voksede således mellem 1995 og undersøgelsesperioden med 464 % målt i mængde, medens importen fra Rusland og Ukraine halveredes. Sammenholdt med stigningen i importen fra Folkerepublikken Kina er stigningen i importen fra Norge beskeden og kan ikke have brudt årsagssammenhængen mellem den af undersøgelsen omfattede import og den væsentlige skade, som EF-erhvervsgrenen har lidt.

Kommissionen er følgelig af den opfattelse, at dumpingimporten fra Folkerepublikken Kina særskilt betragtet har forårsaget væsentlig skade for den pågældende erhvervsgren i Fællesskabet. De kinesiske eksportørers prispolitik for eksport til Fællesskabet står i stærk kontrast til de øvrige markedsdeltageres politik, hvilket styrker den konklusion, at dumpingimporten fra Folkerepublikken Kina har forvoldt væsentlig skade.

F. FÆLLESSKABETS INTERESSER

1. Undersøgelse af Fællesskabets interesser

(49) I overensstemmelse med artikel 21 i grundforordningen og for at vurdere, om det vil være i Fællesskabets interesse som helhed at indføre antidumpingforanstaltninger, undersøgte Kommissionen følgevirkningerne for de forskellige berørte parter af at indføre, henholdsvis ikke indføre foranstaltninger. Som allerede nævnt i betragtning 4 sendte Kommissionen spørgeskemaer til kendte eller potentielle industrielle brugere af den pågældende vare som følger:

- 11 spørgeskemaer til sammenslutninger af virksomheder i sektorer, der i vid udstrækning er brugere af den pågældende vare i Fællesskabet

- 75 spørgeskemaer til individuelle selskaber (inden for aluminium, stål, kemikalier, magnesiumlegeringer og anden magnesiumforarbejdning).

Der blev modtaget besvarelser af spørgeskemaerne inden for de fastsatte frister fra:

- to selskaber, der forarbejder magnesium til granulat, pulver og legeringer (Magnesium Elektron, en afdeling af British Aluminium Ltd, Det Forenede Kongerige og Pometon SpA, Italien)

- en sammenslutning af tyske stålproducenter (Wirtschaftsvereinigung Stahl)

- fem selskaber i stålfremstillingssektoren, alle medlemmer af ovennævnte sammenslutning (Hüttenwerke Krupp Mannesmann GmbH, Preussag Stahl AG, Saarstahl AG, Thyssen Krupp Stahl GmbH, AG der Dillinger Hüttenwerke).

2. EF-erhvervsgrenen

(50) Som nævnt ovenfor indførtes der i 1996 antidumpingforanstaltninger på importen af magnesium med oprindelse i Rusland og Ukraine. Dumpingimporten fra Folkerepublikken Kina, som er omfattet af den foreliggende procedure, har forårsaget ny skade for EF-erhvervsgrenen og hindret den i at overvinde følgerne af den tidligere dumping.

Træffes der ikke foranstaltninger mod de fortsatte skadevirkninger, må der sættes spørgsmålstegn ved den eneste EF-producents mulighed for at fortsætte produktionen, navnlig på baggrund af udviklingen i den kinesiske eksport til Fællesskabet mellem 1995 og midten af 1997 (stærkt stigende mængder og faldende priser), de mange forskellige leverandører af den pågældende vare (jf. betragtning 44-47) og den omlægning af handelen, der kan tilskrives den antidumpingtold (108 %), som i 1995 indførtes på importen af denne vare til USA.

3. Forhandlere/importører

(51) De samarbejdsvillige forhandlere/importører tegner sig for 11 % (målt i mængde) af importen af den pågældende vare til Fællesskabet i undersøgelsesperioden.

Bortset fra et enkelt selskab, for hvilket den pågældende vare repræsenterer næsten den eneste aktivitet, indgår der mange forskellige metaller i forhandlernes forretningsvirksomhed. For de øvrige tre selskaber udgør omsætningen i Fællesskabet af den af undersøgelsen omfattede vare udtrykt i procent af deres samlede salg mellem 2 og 16 %. For de samarbejdsvillige selskaber anslås det, at der i alt er beskæftiget mindre end ti arbejdstagere i forbindelse med den pågældende vare.

Alle forhandlere/importører er imod beskyttelsesforanstaltninger, idet de gør gældende, at EF-erhvervsgrenen har utilstrækkelig kapacitet til at tilfredsstille efterspørgslen, og at de negative virkninger for brugerne af eventuelle prisforhøjelser efter indførelsen af foranstaltninger vil opveje fordelene for EF-erhvervsgrenen. Denne påstand er undersøgt nærmere.

Med hensyn til ligevægten mellem udbud og efterspørgsel skal det anføres, at antidumpingforanstaltninger alene har til formål at fjerne de handelsfordrejende virkninger af dumpingimport. Det fremgår således, at den samlede import af den pågældende vare faktisk steg betydeligt, uanset at der indførtes beskyttelsesforanstaltninger i 1995. Importens andel af markedet øgedes fra 78,4 % i 1995 til 83,5 % i undersøgelsesperioden. I betragtning af de mange leverandører af den pågældende vare er det derfor ikke sandsynligt, at der vil opstå knaphed på den pågældende vare, hvis der vedtages foranstaltninger.

4. Brugernes interesser

(52) Brugerne er:

- aluminiumstøberier (ca. 50 % af forbruget på EF-markedet i 1996); og

- producenterne af magnesium-baserede legeringer, magnesiumspåner, -granulat og -pulver (ca. 50 % af markedet)

- stålproducenter.

a) Aluminiumstøberier

(53) Ingen aluminiumproducenter (eller sammenslutninger heraf) gav sig til kende eller besvarede spørgeskemaer, der udsendtes som led i undersøgelsen.

På grundlag af de oplysninger, som Kommissionen råder over, svinger magnesiumindholdet ved fremstilling af aluminium mellem 3 og 5 % af det samlede input af råmaterialer. En antidumpingtolds indvirkning på produktionsomkostningerne kan derfor anses for ubetydelig. Dette forklarer også den manglende medvirken fra brugere i denne sektor.

b) Producenter af magnesiumlegeringer, -spåner, -granulat og -pulver

(54) Ovennævnte to selskaber, som har samarbejdet med Kommissionen, tegner sig for mindre end 10 % af forbruget i Fællesskabet af den pågældende vare med svingende mængder magnesium af kinesisk oprindelse. Det samlede antal beskæftigede i produktioner, hvori den pågældende vare indgår, tæller ca. 300, og langt de fleste er beskæftiget i produktionen af legeringer. Der er imidlertid fra vare til vare stor forskel på, hvor arbejdskraftintensiv produktionen er, dvs. enten magnesiumbaserede legeringer (som anvendes i automobilindustrien, den farmaceutiske industri og den nukleare industri) eller granulat (der anvendes i den kemiske industri og af stålindustrien som afsvovlingsmiddel). Værditilvæksten for legeringer er langt større, og fremstillingen er mere arbejdskraftintensiv (navnlig for visse typer) end for granulat. Virkningerne af foranstaltninger vil derfor være mindst for producenterne af legeringer, som tegner sig for langt størstedelen af de beskæftigede.

Begge selskaber modsætter sig indførelsen af beskyttelsesforanstaltninger, idet de gør gældende, at den pågældende vare i henseende til benyttede råmaterialer udgør mere end 50 % af deres produktionsomkostninger. De påpeger, at stigninger i prisen på magnesium vil foranledige stålindustrien til at indkøbe de komponenter, der anvendes til afsvovling, fra leverandører uden for Fællesskabet (som fortsat vil have mulighed for at indkøbe magnesium fra Folkerepublikken Kina til dumpingpriser) eller tilskynde den kinesiske industri til selv at fremstille og eksportere granulat.

Der er imidlertid ikke fremlagt dokumentation for disse påstande. Det skal også bemærkes, at tal for rentabiliteten (som kun er fremlagt af et af de samarbejdsvillige selskaber) var ret høje, hvilket lader formode, at der er en ret betydelig margen for at absorbere eventuelle toldbetingede omkostningsstigninger, og at selskabernes drift ikke vil blive berørt væsentligt, hvis der indføres foranstaltninger.

c) Stålproducenter

(55) Stålproducenterne køber magnesiumgranulat, der hovedsagelig anvendes i blandinger til afsvovling. Som følge heraf blev der ikke fremlagt tal for den pågældende vares andel af deres egen omkostningsstruktur.

Stålproducenterne modsætter sig foranstaltninger, idet de gør gældende, at stigninger i omkostningerne til de råmaterialer, der benyttes af deres leverandører, i den sidste ende vil blive overvæltet på dem. Der blev imidlertid ikke fremlagt beviser herfor. I betragtning af den andel af deres samlede omkostninger, der må formodes at vedrøre magnesiumgranulat, konkluderer Kommissionen, at antidumpingforanstaltninger kan forventes at have ringe indvirkning.

5. Konklusion vedrørende Fællesskabets interesser

(56) Prisstigninger som følge af antidumpingforanstaltninger kan indebære en forøgelse af brugerindustriernes omkostninger. Det forhold, at der findes et stort antal forskellige leverandører af magnesium, er imidlertid ensbetydende med, at der fortsat vil være konkurrence på EF-markedet; træffes der ikke antidumpingforanstaltninger, kan det indebære, at den eneste producent i Fællesskabet må indstille produktionen, således at konkurrencen mindskes og priserne sandsynligvis vil stige.

På grundlag af ovenstående analyse af Fællesskabets interesser, fastslår Kommissionen foreløbigt, at der ikke foreligger nogen tvingende grunde til ikke at vedtage foranstaltninger.

G. MIDLERTIDIG TOLD

1. Skadestærskel

(57) For at hindre, at dumpingimporten forvolder yderligere skade, anser Kommissionen det for påkrævet at vedtage midlertidige antidumpingforanstaltninger.

For at bestemme foranstaltningernes omfang og form tog Kommissionen hensyn til de fastlagte dumpingmargener og størrelsen af den told, som vil være nødvendig for at afhjælpe den skade, der er påført EF-erhvervsgrenen.

Med henblik herpå fastslog Kommissionen, at priserne på dumpingvarerne bør forhøjes til et ikke-skadevoldende niveau. Den nødvendige prisforhøjelse fastsattes på grundlag af en sammenligning mellem den vejede gennemsnitlige importpris, der benyttedes til fastlæggelse af prisunderbud, jf. betragtning 33, og den eneste EF-producents produktionsomkostninger med tillæg af en fortjenstmargen på 5 %. Denne fortjenstmargen ansås for nødvendig for at sikre den pågældende erhvervsgrens overlevelse.

Det fremgår af sammenligningen (baseret på vejede gennemsnit og udtrykt i procent af cif-værdien), at der er tale om en skadestærskel på 46,9 %. Denne tærskelværdi er højere end den fastlagte dumpingmargen.

Den midlertidige antidumpingtold bør derfor være lig med den dumpingmargen, der er fastlagt, dvs. 40,6 %.

2. Toldens form

(58) For at være i overensstemmelse med de foranstaltninger, der blev vedtaget som led i den tidligere procedure vedrørende samme vare og i betragtning af den væsentlige skade, som EF-erhvervsgrenen har lidt samt den pågældende vares art, anses det for mest hensigtsmæssigt i den foreliggende sag at indføre en variabel told. Der lægges således ikke nogen ekstra byrde på eksportører, som vil forhøje eksportpriserne til samme niveau som tolden eller til et højere niveau.

Under disse omstændigheder foreslås det, at der indføres en variabel told baseret på en mindstepris på 2 797 ECU pr. ton, cif Fællesskabets grænse, på importen af ubearbejdet, ulegeret magnesium med oprindelse i Folkerepublikken Kina.

H. AFSLUTTENDE BESTEMMELSE

(59) Af hensyn til en rimelig forvaltning bør der fastsættes en frist, inden for hvilken de berørte parter kan tilkendegive deres synspunkter skriftligt og anmode om at blive hørt mundtligt. Det skal endvidere anføres, at alle undersøgelsesresultater med henblik på denne forordning er foreløbige og eventuelt skal tages op til yderligere undersøgelse med henblik på indførelse af en endelig told, som Kommissionen måtte foreslå -

UDSTEDT FØLGENDE FORORDNING:

Artikel 1

1. a) Der indføres en midlertidig antidumpingtold på importen af ubearbejdet rent magnesium henhørende under KN-kode 8104 11 00 og ex 8104 19 00 (Taric-kode 8104 19 00*10) og med oprindelse i Folkerepublikken Kina.

I denne forordning defineres ubearbejdet rent magnesium som ubearbejdet magnesium, der utilsigtet indeholder små mængder af andre stoffer i form af urenheder.

b) Denne forordning omfatter ikke ubearbejdet, legeret magnesium, som er ubearbejdet magnesium, der tilsigtet har et indhold på mere end 3 vægtprocent af legeringsmidler som f.eks. aluminium og zink.

2. Antidumpingtolden fastsættes til forskellen mellem en mindste importpris på 2 797 ECU pr. ton og prisen cif Fællesskabets grænse i alle tilfælde, hvor prisen pr. ton, cif Fællesskabets grænse, er lavere end nævnte mindste importpris. Der opkræves ingen told, når prisen pr. ton, cif Fællesskabets grænse, er lig med eller højere end nævnte mindste importpris.

3. Gældende bestemmelser for told finder anvendelse.

4. I tilfælde, hvor toldværdien nedsættes i medfør af artikel 145 i Kommissionens forordning (EØF) nr. 2454/93 (5), nedsættes også den mindste importpris, der er anført i stk. 2, i samme forhold, således at den told, der skal betales, vil være det beløb, hvormed den nedsatte mindste importpris overstiger den nedsatte toldværdi.

5. Overgang til fri omsætning i Fællesskabet af de varer, der er omhandlet i stk. 14, er betinget af, at der stilles sikkerhed svarende til den midlertidige told.

Artikel 2

Parterne kan inden en måned fra tidspunktet for nærværende forordnings ikrafttræden tilkendegive deres synspunkter skriftligt og anmode om at blive hørt mundtligt af Kommissionen, jf. dog artikel 20 i forordning (EF) nr. 384/96.

I medfør af artikel 21, stk. 4, i forordning (EF) nr. 384/96 kan parterne fremsætte bemærkninger til anvendelsen af nærværende forordning inden en måned fra tidspunktet for dens ikrafttræden.

Artikel 3

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 13. maj 1998.

På Kommissionens vegne

Leon BRITTAN

Næstformand

(1) EFT L 56 af 6. 3. 1996, s. 1.

(2) EFT L 128 af 30. 4. 1998, s. 18.

(3) EFT C 256 af 21. 8. 1997, s. 3.

(4) Rådets forordning (EF) nr. 1347/96 (EFT L 174 af 12. 7. 1996, s. 1; Kommissionens afgørelse 96/422/EF (EFT L 174 af 12. 7. 1996, s. 32).

(5) EFT L 253 af 11. 10. 1993, s. 1.